**Ardaloedd Rheoli Ansawdd Aer - Cwestiynau Cyffredin**

**Beth yw Ardal Rheoli Ansawdd Aer?**

Mae Ardal Rheoli Ansawdd Aer (ARhAA) yn ardal ddiffiniedig lle mae lefelau llygryddion penodol yn uwch, neu’n debygol o fod yn uwch na’r lefelau a osodwyd gan y Llywodraeth er mwyn amddiffyn iechyd (amcanion ansawdd aer cenedlaethol). Mewn amgylchiadau o’r fath, mae dyletswydd statudol ar y Cyngor i ddynodi ARhAA. Ar ôl dynodi ARhAA, rhaid i’r Cyngor gynnal gwaith ychwanegol i fonitro’r ansawdd aer yn yr ardal, ar gyfer nitrogen deuocsid (NO2) yn yr achos hwn, a nodi pa gamau gweithredu y gellir eu cymryd i’w wella. Felly, mae creu ARhAA yn gam cadarnhaol tuag at wella'r ansawdd aer lleol.

**Beth yw’r amcanion ansawdd aer cenedlaethol?**

Mae’r amcanion ansawdd aer sy’n berthnasol i Reoli Ansawdd Aer yn Lleol yng Nghymru wedi’u nodi yn Rheoliadau Ansawdd Aer (Cymru) 2000 a Rheoliadau Ansawdd Aer (Diwygio) (Cymru) 2002.

Mae dau amcan ansawdd aer ar gyfer nitrogen deuocsid; i ddiogelu preswylwyr a phobl eraill y bydd yn anadlu’r aer am gyfnod hir ac i ddiogelu ymwelwyr sy’n teithio trwy’r ardal yn unig.

* Yr amcan tymor hir (ar gyfer preswylwyr) yw 40ug/m3 ar gyfartaledd dros flwyddyn
* Yr amcan tymor byr (ar gyfer ymwelwyr) yw 200ug/m3 ar gyfartaledd dros awr

**O le a ddaw nitrogen deuocsid?**

Mae allyriadau Ocsidau Nitrogen (NOx) wedi’u ffurfio o nitrogen deuocsid sylfaenol (NO2) ac ocsid nitrig (NO) a chaent eu ffurfio’n bennaf drwy losgi tanwydd ffosil megis diesel a phetrol. Mae’r NO a gynhyrchir yn adweithio’n gemegol ag amgylchedd sy’n llawn ocsidyddion megis osôn (O3) i greu NO2 eilaidd.

Er bod ffynonellau NOx nad ydynt yn drafnidiaeth yn cyfrannu’n sylweddol, yn ôl y Rhestr Allyriadau Atmosfferig Genedlaethol, mae trafnidiaeth ffyrdd yn cyfrif tuag at draean o allyriadau NOx y DU. Nodwyd mai cerbydau diesel yw’r brif ffynhonnell o drafnidiaeth ffyrdd sy’n dylanwadu ar y lefelau hyn.

Mae lefelau uwch o NO2 mewn trefi a dinasoedd i’w gweld yn agos i ffyrdd, ac fel arfer o fewn ychydig fetrau o ymyl y ffordd. Fel arfer mae NO2 yn lledaenu’n weddol gyflym, ond os oes adeiladau’n agos iawn at y ffyrdd, gall gynyddu i lefelau uwch.

**Sut mae lefelau uchel o nitrogen deuocsid yn effeithio ar iechyd?**

Gall nitrogen deuocsid effeithio ar iechyd preswylwyr yn y tymor hir a’r tymor byr. Gall effeithiau tymor byr gynnwys llid i’r llygaid a’r gwddf a gellir gweld cynnydd yn symptomau o ran cyflyrau anadlu megis asthma a broncitis.

Bydd yr effeithiau hirdymor ar iechyd yn gwneud unigolion iach yn fwy agored i gyflyrau anadlu, ac arwain at ddirywiad graddol mewn iechyd pobl sydd eisoes yn dioddef o broblemau anadlu, yn enwedig pobl hŷn.

**A fydd yr ARhAA mewn grym yn barhaol?**

Na fydd. Bydd y Cyngor yn parhau i fonitro lefelau’r nitrogen deuocsid ac os bydd lefelau cyfartalog blynyddol nitrogen deuocsid yn disgyn islaw’r amcan cenedlaethol, gall yr ARhAA gael ei thynnu’n ôl.

**A yw awdurdodau lleol eraill wedi dynodi ARhAA?**

Ydyn, mae llawer o awdurdodau lleol wedi nodi ardaloedd lle mai angen gwella’r ansawdd aer ar gyfer amrywiaeth o lygryddion aer yn ogystal â nitrogen deuocsid. Gellir dod o hyd i’r rhestr lawn ar wefan y Llywodraeth yn <https://uk-air.defra.gov.uk/aqma/list>

Gellir gweld enghreifftiau o’r camau gweithredu a gymerwyd gan awdurdodau lleol i fynd i’r afael ag ansawdd aer yn <http://laqm.defra.gov.uk/action-planning/good-practice.html>

**A oes rhaid imi ddweud wrth y Gofrestrfa Tir bod fy eiddo wedi’i leoli mewn ARhAA?**

Nac oes. Nid oes gofyniad cyfreithiol i osod yr ARhAA ar y gofrestrfa tir yn erbyn eiddo a leolir ynddi. Serch hynny, rhaid i’r wybodaeth fod ar gael i’r cyhoedd a bydd yn cael ei osod ar wefan genedlaethol gan DEFRA ac yn lleol ar wefan Cyngor Bwrdeistref Sirol Pen-y-bont ar Ogwr.

**Beth yw'r goblygiadau o ran gwerth eiddo?**

Mae dynodi ARhAA yn ofyniad deddfwriaethol. Nid yw ARhAA yn destun chwiliad tir rheolaidd, a chyda sawl Cyngor arall wedi dynodi ARhAA, hyd y gwyddom, nid oes unrhyw effaith ar werth eiddo.

**Beth sy'n digwydd nesaf?**

Bydd ARhAA Park Street yn dod i rym ar 1 Ionawr 2019. Ar ôl dynodi’r ARhAA, rhaid paratoi Cynllun Gweithredu Drafft o fewn 18 mis a’i orffen o fewn dwy flynedd. Bydd y Cyngor yn nodi’r camau y gellir eu rhoi ar waith i leihau lefel y nitrogen deuocsid er mwyn cyrraedd yr amcanion ansawdd aer cenedlaethol.

Cynhelir ymgysylltiad cyhoeddus yn y gwanwyn a gwahoddir preswylwyr i wneud awgrymiadau ynghylch y mesurau lliniaru y gellir eu rhoi ar waith.

Bydd cyfleoedd i gysylltu wyneb yn wyneb ac ar-lein a gall preswylwyr roi eu sylwadau ar y cynigion a gyflwynwyd. Ar ôl cytuno arno, rhaid i’r cynllun hwn gael ei fabwysiadu’n swyddogol o fewn dwy flynedd. Rhoddir gwybod am fanylion pellach o ran amseroedd penodol gwahanol gamau’r broses maes o law.

Ers dechrau monitro ansawdd aer Park Street yn 2017, defnyddiwyd tiwbiau lledaenu â llaw, ac mae’r canlyniadau’n cael eu gwerthuso’n fisol. Yn y dyfodol agos, bydd monitor trydanol yn cael ei osod. Bydd ganddo’r budd ychwanegol o ddarparu data amser go iawn a fydd yn galluogi tueddiadau dyddiol ac wythnosol i gael eu nodi. Ar ôl gosod y mesurydd amser go iawn, gall preswylwyr weld y data a gynhyrchwyd ar-lein.